Timboektoe (Arabies: تمبكتو, Berber: ⵜⵉⵏⴱⵓⴽⵜⵓ, Frans: Tombouctou) is 'n antieke oasestad in Noord-Mali langs die Nigerrivier. Die stad het 'n bevolking van 54 453 in 2009 gehad. Vanaf 6 April 2012 tot 14 Februarie 2013 is dit as hoofstad van die voormalige omstrede gebied Azawad opgeëis. Timboektoe is sedert 1988 as 'n Unesco-wêrelderfenisgebied gelys. Timboektoe is waarskynlik in die 12de eeu deur Toearegs gestig as 'n stopplek vir die karavane van die trans-Sahara-handel wat die lande aan die oewer van die Nigerrivier met die Maghreb verbind het. Die belangrikste handel was met sout, wat in myne noord van die stad in die Sahara ontgin is. Hierdie sout word in Wes-Afrika verhandel, waar sout skaars was, onder meer vir goud en slawe. Die kombinasie van die rykdom van die stad en die ontoeganklikheid daarvan vir Christelike reisigers - die eerste Europeër wat dit bereik het, die Skotse majoor Gordon Laing, is vermoor op pad terug van die stad in 1826 - het die stadsnaam in die Weste 'n mitiese klank gegee. Die naam is steeds simbolies van 'n afgeleë en skaars toeganklike plek.